विपक्ष की 23 पार्टियों की चुनाव आयोग से की गई यह मांग पूरी होने के आसार नहीं  
23 राजनीतिक पार्टियों के नेताओं ने निर्वाचन आयोग से मुलाकात की थी 
परिणाम से पहले ईवीएम के 50 % नतीजों को वीवीपैट से मिलाने की मांग
कृष्णमूर्ति ने कहा- वीवीपैट न हो, फिर भी ईवीएम पूरी तरह से विश्वसनीय
आगामी लोकसभा चुनाव में 50 फीसदी परिणामों का मिलान वीवीपैट से करने की विपक्ष की मांग पूरी होना शायद संभाव नहीं होगा. पूर्व मुख्य निर्वाचन आयुक्त टीएस कृष्णमूर्ति ने कहा है कि निर्वाचन आयोग संभवत: परिणामों की घोषणा करने से पहले वीवीपैट से मिलान करने की स्थिति में नहीं है.
पूर्व मुख्य निर्वाचन आयुक्त कृष्णमूर्ति ने मंगलवार को कहा कि निर्वाचन आयोग, संभवत: लोकसभा चुनाव में ईवीएम के परिणाम का ऐलान करने से पहले 50 फीसदी नतीजों को वीवीपैट से मिलाने की विपक्ष की मांग को पूरा करने की स्थिति में नहीं हो.
गौरतलब है कि सोमवार को 23 राजनीतिक पार्टियों के नेताओं ने निर्वाचन आयोग से मुलाकात की थी और मांग की थी कि अंतिम परिणाम का ऐलान करने से पहले ईवीएम के 50 प्रतिशत नतीजों को वीवीपैट से मिलाया जाए.
पूर्व मुख्य निर्वाचन आयुक्त टीएस कृष्णमूर्ति ने एक सवाल के जवाब में कहा कि भले ही वीवीपैट न हो, फिर भी ईवीएम पूरी तरह से विश्वसनीय हैं.    उन्होंने कहा, ‘‘मेरे ख्याल में निर्वाचन आयोग पहले ही संकेत दे चुका है कि वह धीरे-धीरे वीपीपैट के सत्यापन को बढ़ाएगा. यह उनको मिलने वाली मशीनों पर निर्भर करता है. एक रात में वे यह (वीवीपैट से 50 फीसदी नतीजों का सत्यापन) करने में सक्षम नहीं हो सकते हैं.''
कृष्णमूर्ति ने कहा, ‘‘जब नई मशीनें आएंगी तो वे इससे (वीपीपैट) जोड़ेंगे. इसलिए मैं यह नहीं कह सकता (50 फीसदी नतीजों को मिलान की) मांग बिना वजह की है लेकिन निर्वाचन आयोग को कुछ वक्त देना चाहिए ताकि धीरे-धीरे बदलाव हो. शुरुआत में 50 प्रतिशत नहीं तो 25 प्रतिशत ही सही या संवेदनशील बूथों में वे संभवतः वीवीपैट लगा सकते हैं.''    
उन्होंने कहा कि कुछ समय बाद, निर्वाचन आयोग विपक्षी पार्टियों की मांग पूरी कर सकेगा.    कृष्णमूर्ति ने कहा, ‘‘आप यह नहीं कह सकते हैं कि मैं चाहता हूं कि 50 फीसदी मिलान तुरंत हों. निर्वाचन आयेाग को धीरे-धीरे लागू करने दें. सैद्धांतिक तौर पर वे सहमत हैं कि वे इसे करेंगे. इसमें कोई दिक्कत नहीं है. इसमें अतिरिक्त खर्च आएगा और (वीवीपैट) बनाने में वक्त लगेगा. उन्हें निर्वाचन आयोग को कुछ आज़ादी देनी चाहिए.''    

कृष्णमूर्ति ने कहा ‘‘वीवीपैट जवाब नहीं है. जवाब व्यवस्था में यकीन है. मशीन में बहुत सारी सुरक्षा व्यवस्थाएं हैं.''
(इनपुट भाषा से)